Diari Oficial de la Generalitat Valenciana


Sumari del DOGV 8176, del 23-11-2017 (2017/10158)

RESOLUCIÓ de 13 de novembre de 2017, del director general de Relacions amb les Corts, per la qual es publica el Conveni marc entre la Universitat Cardenal Herrera-CEU i la Corporació Valenciana de Mitjans de Comunicació en matèria acadèmica, científica i cultural.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8176

Data del DOGV
:   23-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10116


Data del document
:   13-11-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de novembre de 2017, del director general de Relacions amb les Corts, per la qual es publica el Conveni marc entre la Universitat Cardenal Herrera-CEU i la Corporació Valenciana de Mitjans de Comunicació en matèria acadèmica, científica i cultural. [2017/10688]  
La Universitat Cardenal Herrera-CEU i la Corporació Valenciana de Mitjans de Comunicació han subscrit, el dia 24 d'octubre de 2017, un conveni marc en matèria acadèmica, científica i cultural, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 13 de novembre de 2017 i número 1572/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 13 de novembre de 2017.- El director general de Relacions amb les Corts: Antonio Torres Salvador.  
  
  
Conveni marc entre la Universitat Cardenal Herrera-CEU i la Corporació Valenciana de Mitjans de Comunicació en matèria acadèmica, científica i cultural  
  
València, 24 d'octubre de 2017  
  
D'una part, la Corporació Valenciana de Mitjans de Comunicació (d'ara endavant la CVMC), amb seu a Burjassot, polígon Accés Ademús, s/n, i en el seu nom i representació el president del Consell Rector, Enrique Soriano Hernández amb nomenament efectuat mitjançant el Decret 18/2016, de 25 d'octubre, del president de la Generalitat, i en virtut de les competències previstes en l'article 12.3.g de la Llei 6/2016, de 15 de juliol, del servei públic de radiodifusió i televisió d'àmbit autonòmic, de titularitat de la Generalitat, amb l'aprovació prèvia del Consell Rector amb data 19 d'octubre de 2017.  
  
D'una altra part, la Universitat Cardenal Herrera - CEU (d'ara endavant, CEU-UCH), amb seu a la ciutat de Montcada (València), i, en el seu nom i representació, la rectora, Rosa Visiedo Claverol, amb nomenament efectuat per acord de la Junta del Patronat de la Universitat, en la sessió del 14 d'octubre de 2011, amb efecte a partir del dia 17 d'octubre de 2011, i renovada per a un nou mandat per acord de la Junta del Patronat de la Universitat en la sessió del 17 d'octubre de 2015, i en virtut de l'article 37.c de les Normes d'Organització i Funcionament de la Universitat CEU Cardenal Herrera (Decret 204/2010, de 3 de desembre, del Consell de la Generalitat Valenciana; DOGV 09.12.2010).  
  
Les dues parts es reconeixen mútuament la capacitat legal necessària per a aquest acte i  
  
EXPOSEN  
  
1. Que les dues entitats tenen objectius i interessos comuns en els camps acadèmic, científic, cultural, social i esportiu.  
2. La CEU-UCH i la CVMC tenen com a finalitat la promoció de l'audiovisual valencià i la difusió de la investigació a les universitats.  
  
3. Que la CEU-UCH és un centre d'ensenyament superior i investigació que persegueix el desenvolupament social, econòmic i cultural de la societat i del seu entorn mitjançant la creació i transmissió de coneixements.  
Per al compliment dels seus fins, la Universitat manté una orientació cap al seu entorn, conscient que cada vegada és més necessària la col·laboració entre totes les institucions que participen en el desenvolupament social.  
4. Que la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat crea la Corporació Valenciana de Mitjans de Comunicació i li atribueix l'exercici de les competències que corresponen a la Generalitat, per al disseny i el desenvolupament de projectes, la generació de produccions i continguts i la prestació del servei públic audiovisual, amb l'oferta i la difusió dels continguts a través de les actuals i noves tecnologies que puguen sorgir.  
La CVMC té la responsabilitat de gestionar els mitjans de comunicació públics d'àmbit autonòmic prestant una especial atenció a les necessitats d'informació de proximitat; i té, entre altres finalitats, les següents:   
- Garantir el dret a la informació de forma imparcial.  
- Promoure el coneixement.  
- Promoure la participació plural i democràtica.  
- Difondre els valors històrics, culturals, educatius i lingüístics.  
  
5. Que, atès que les dues entitats es troben en un mateix àmbit social, cultural i econòmic, l'establiment de programes de col·laboració permet obtenir millores en els serveis que presten a la societat.  
  
6. Que, per tot l'anterior, les dues institucions consideren convenient plasmar, en un conveni marc, diferents aspectes, com ara la seua vinculació acadèmica, científica i de tota índole, i establir per a això els instruments adequats.  
  
I, a aquest efecte, decideixen subscriure un conveni marc de col·laboració acadèmica, científica i cultural, d'acord amb les següents  
  
CLÀUSULES  
  
Primera. Finalitat del conveni marc  
La CEU-UCH i la CVMC es comprometen a establir, mitjançant convenis formalitzats en el marc d'aquest conveni, les modalitats concretes de col·laboració dins de les àrees en les quals les dues entitats tinguen interès manifest.  
Així mateix, es comprometen a propiciar el desenvolupament de projectes d'interès comú en règim de col·laboració.  
  
Segona. Modalitats de col·laboració  
Amb la finalitat de satisfer els objectius definits en la clàusula anterior, totes les parts es comprometen, en la mesura dels mitjans que puguen disposar, i d'acord amb la legislació vigent, a desenvolupar les següents modalitats de col·laboració:  
a) Cooperació en programes de formació i reciclatge de professionals membres de la CVMC i de la Universitat mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
  
b) Assessorament mutu en qüestions relacionades amb l'activitat de la CVMC i la CEU-UCH, mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
c) Organització i execució d'activitats comuns, com seminaris, cursos, jornades i congressos, relacionades amb la promoció social de la formació i el reciclatge dels professionals de la CVMC i de la Universitat.  
d) Intercanvi de personal per temps limitat, quan l'índole del treball així ho requerisca, en els supòsits legalment previst per la normativa.  
  
e) Cooperació en programes de formació d'estudiants mitjançant sistemes de beques i contractes en pràctiques.  
f) Transferència d'I + D desenvolupats per la CEU-UCH per a la seua aplicació en processos de producció i creació de la CVMC mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
g) Participació de la Universitat com a soci preferent, en el Servei d'Innovació i Nous Formats de la Societat Anònima de Mitjans de Comunicació.  
h) Cooperació per a la detecció del talent entre els alumnes amb la finalitat d'incorporar els seus coneixements i habilitats en els processos de producció i creació de la CVMC.  
i) Col·laboració en activitats de producció i difusió de programes, amb el suport dels mitjans tècnics i professionals de les entitats sotasignants.  
j) Facilitar l'accés als fons documentals de les entitats implicades en aquest acord.  
j) Col·laboració en processos d'innovació i emprenedoria que la Universitat impulse.  
l) Promoció de la convocatòria periòdica (anual) d'un fòrum perquè tots els centres de creació audiovisual universitaris puguin presentar els seus formats per TV, ràdio i projectes transmèdia.  
m) La CEU-UCH i la CVMC es comprometen a treballar conjuntament per promoure la ciència i el coneixement, visibilitzant el personal docent i investigador, i apostant per una presència paritària de homes i dones en els mitjans de comunicació de la Corporació.   
n) Quantes unes altres siguen considerades d'interès mutu, dins de les disponibilitats de les parts i de les activitats que constitueixen l'objecte del present conveni marc.  
  
Tercera. Establiment de la cooperació  
L'execució de les modalitats de cooperació previstes en aquest conveni marc es du a terme a partir d'un programa elaborat entre les dues entitats, que es reflecteix en forma de convenis singulars formalitzats en el marc d'aquest conveni. Els convenis s'han de sotmetre als procediments d'aprovació establerts en els estatuts i la normativa pròpia de cada entitat.  
  
Quarta. Finançament  
D'aquest conveni marc no es deriven obligacions econòmiques concretes per a les parts. Per a cada iniciativa concreta s'ha de detallar en cada conveni singular, almenys, les activitats que s'han de realitzar, les persones i les institucions implicades, els mitjans disponibles, el pressupost, la durada i el finançament.  
  
Cinquena. Durada  
Aquest conveni marc tindrà efectes des de la seua signatura per totes les parts. La durada és de quatre anys, podent les parts, en qualsevol moment, abans de la finalització del termini anterior, acordar unànimement la seua pròrroga per un període de fins a quatre anys addicionals. Les parts poden denunciar-lo mitjançant escrit fefaent, amb tres mesos d'anticipació al venciment, sense que això afecte els convenis singulars no realitzats, la finalització dels quals s'hauria de dur a terme, en tot cas, d'acord amb el que s'hi haja establert.  
  
Sisena. Comissió de seguiment i notificacions  
1. Es constituirà una comissió de seguiment, integrada per un representant de cadascuna de les entitats, per al seguiment i aplicació d'aquest conveni marc, i l'elaboració dels convenis singulars que d'aquest emanen.  
2. Aquesta comissió tindrà les funcions següents:  
- Supervisar l'execució del conveni marc, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
- Informar les parts dels retards i incidències que es puguen presentar durant l'execució del conveni marc, així com, si és el cas, proposar les actualitzacions o modificacions corresponents en les anualitats derivades del retard.  
- Emetre un informe o valoració final sobre el grau de compliment dels objectius consignats en el conveni marc.  
3. Les persones membres d'aquesta comissió seran les següents, també a efectes de notificacions:  
Per part de la CVMC, Empar Marco Estellés, amb l'adreça electrònica següent per a notificacions: tsusodlh@pvtc.yo  
Per part del CEU-UCH, Juan José Bas Portero, amb l'adreça electrònica següent per a notificacions: eoqq@zdmazz.dd  
En la comissió de seguiment es procurarà la presència equilibrada de dones i homes, en aplicació d'allò que preveu el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
Durant la vigència del conveni, cada una de les entitats podrà cessar la persona que la representa en la Comissió de Seguiment que figura en aquesta clàusula i nomenar altra persona que la substituïsca.  
La comissió subjectarà el seu funcionament a les regles contingudes en els articles 15 i següents de la Llei 40/2015, d'1 d'octubre, de règim jurídic del sector públic.  
  
Setena. Discrepàncies  
Sense perjudici de les competències de cada entitat, les controvèrsies que se susciten en l'execució d'aquest conveni marc i dels convenis singulars de desenvolupament han de ser examinades i resoltes per la comissió de seguiment.  
Si no s'arriba a un acord, les qüestions litigioses seran competència de l'ordre jurisdiccional contenciós administratiu.  
  
Huitena. Publicació  
Aquest conveni marc, una vegada subscrit, es publicarà en el Portal de Transparència de la Generalitat Valenciana gva oberta, en la pàgina web de la Universitat i en el Diari Oficial de la Generalitat Valenciana.  
  
I en prova de conformitat i acceptació, signen per duplicat aquest document, al lloc i en la data indicats.  
  
Per la Corporació Valenciana de Mitjans de Comunicació,  
El president del Consell Rector: Enrique Soriano Hernández.  
  
Per la Universitat Cardenal Herrera-CEU,  
La rectora: Rosa Visiedo Claverol.